ประกาศคณะกรรมการว่าด้วยฉลาก ฉบับที่ 28 (พ.ศ. 2529) เรื่อง กำหนดแบตเตอรี่แห้งเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๒๘ (พ.ศ. ๒๕๒๙)
เรื่อง
กำหนดแบตเตอรี่แห้งเป็นสินค้าที่ควบคุมฉลาก
 

โดยปรากฏว่า
ในขณะนี้มีการจำหน่ายแบตเตอรี่แห้ง ซึ่งเป็นสินค้าที่ประชาชนทั่วไปใช้เป็นประจำ
โดยไม่มีฉลากแสดงข้อเท็จจริงในสาระสำคัญไว้ที่สินค้านั้น สมควรที่จะกำหนดให้แบตเตอรี่แห้งเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ในประกาศนี้
แบตเตอรี่แห้ง หมายความว่า
สิ่งกำเนิดพลังไฟฟ้าที่ได้จากการแปลงผันโดยตรงของพลังงานเคมี และอิเล็กโตรไลต์ (electrolyte) ไม่ไหลหก

ข้อ
๒
ประกาศนี้ไม่ใช้บังคับแก่แบตเตอรี่แห้งที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
แบตเตอรี่แห้งดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒)
แบตเตอรี่แห้งดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๓ ให้แบตเตอรี่แห้ง
เป็นสินค้าที่ควบคุมฉลาก

ข้อ
๔ แบตเตอรี่แห้งที่จะนำออกขาย
ต้องจัดให้มีฉลากปิด หรือติดไว้ที่ตัวแบตเตอรี่หรือภาชนะบรรจุ

ข้อ
๕ ฉลากนั้น
ต้องใช้ข้อความเป็นภาษาไทยให้เห็นและอ่านได้ชัดเจน
ข้อความในฉลากอย่างน้อยต้องมีสาระสำคัญ ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น 
คู่กรณีจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายใดรายหนึ่งแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าว
ให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
ชื่อประเทศที่ผลิต
(๓)
รุ่น และเดือน ปีที่ผลิต
(๔)
ขนาด (เช่น AA หรือ R6 หรือ UM3)
(๕)
แรงดันไฟฟ้า โดยระบุหน่วยเป็นโวลท์ หรืออักษร V
(๖)
เครื่องหมายแสดงขั้วไฟฟ้าบวกและลบ
(๗)
คำแนะนำเกี่ยวกับการใช้ เช่น
ให้นำแบตเตอรี่แห้งออกจากเครื่องใช้เมื่อหยุดใช้เป็นเวลานาน
(๘)
ควรใช้ก่อนเดือน .... ปี ....
(๙)
คำเตือนเกี่ยวกับอันตรายที่อาจเกิดขึ้นได้

ข้อ
๖
ให้แบตเตอรี่แห้งที่ควบคุมฉลากที่นำเข้าในราชอาณาจักรเพื่อขายได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป๑


ประกาศ
ณ วันที่ ๓ มิถุนายน ๒๕๒๙
มาลดี วสีนนท์
ประธานกรรมการว่าด้วยฉลาก





มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔

๑ ราชกิจจานุเบกษา
เล่ม ๑๑๓/ตอนที่ ๑๐๓/ฉบับพิเศษ หน้า ๒๐/๑๙ มิถุนายน ๒๕๒๙